Matovič, Igor, podpredseda vlády a minister financií SR (2021-06-30):
Ďalšie tvrdenie, že som tvrdil klamlivo, že sa Sputnikom chce očkovať pol milióna Slovákov. Tvrdil to, myslím si, že agentúra FOCUS, a dosť renomovaná agentúra, ktorá urobila prieskum, z ktorého vyplynulo, áno, obrovská masa ľudí, približne pol milióna ľudí, ktorí sa boli ochotní očkovať len touto očkovacou látkou. To je v prieskume, ktorý sme si my zadali ako Úrad vlády, agentúra AKO dala rovnakú hodnovernosť, o 1 % tam bol rozdiel Pfizeru a Sputniku medzi ľuďmi, čiže 54 % približne verilo Pfizeru a bolo ochotných sa očkovať Pfizerom a 53 % ľudí bolo ochotných sa očkovať Sputnikom. Čiže tvrdíte opäť klamstvo. Potom tvrdíte klamstvo v tom zdôvodnení, že zmluva o dodávke vakcíny Sputnik, vláda zmluvu, nebola vláda ochotná zverejniť. A ako ste na to došli? Od začiatku sme tvrdili, že ruská strana požadovala utajenie tej zmluvy a odvtedy, odkedy tá požiadavka prišla, aby sme zmluvu zverejnili, a ja osobne som rokoval, aby sme zmluvu mohli zverejniť napriek tomu, že tam bola pokuta, osobne som dohodol s ruskou stranou, aby bez akejkoľvek pokuty sme zmluvu mohli zverejniť. Aj sme ju v plnom rozsahu zverejnili. Rovnako tam tvrdíte, že, citujem, „až po enormnom politickom tlaku sme sa dozvedeli, že jedna dávka stála 19,90 dolára, teda približne 16 eur“. Aký obrovský, enormný politický tlak? Skúste mi to vysvetliť, ako to, jako to vyzerá, či to prebieha na záchode alebo kde, ste museli vyvinúť, aby ste sa dozvedeli, že jedna dávka stála 19,90? Keď rovno pri dovoze tej vakcíny na letisku sme oznámili, že stála 19,90. Jaký obrovský, teda politický tlak a v ako čase ste robili, keď hneď pri tom, jak tá vakcína priletela na Slovensko, sme povedali, že to stálo 19,90. Sa nehanbíte napísať absolútnu lož?! „Slovensko prerobí na tomto Matovičovom amatérskom postupe nemalé peniaze.“ 160-tisíc dávok je na ceste do Ruska s tým, že Rusi nám zaplatia presne tú istú cenu, ktorú sme za ne zaplatili my. Kde preplatíme, kde zaplatíme, načo klamete ľudí? „Igor Matovič nesie aj politickú zodpovednosť za nepripravenosť vlády na tretiu vlnu pandémie.“ Zaujímavé, odvolávať ministra financií za to, že nesiem politickú zodpovednosť za nepripravenosť vlády na tretiu vlnu pandémie. Prvé si myslím, že zodpovednosť, tak keď už, tak asi má zodpovednosť vláda celá, ministerstvo zdravotníctva alebo tak kompetentní ministri. Ministerstvo financií s pripravenosťou na tretiu vlnu pandémie nemá nič spoločné. Píšete, „v zhoršujúcej sa situácii žiadali odborníci vyhlásenie lockdownu, k čomu mala vláda bezodkadne pristúpiť“. To píše ten istý človek, ktorý v reláciách hovoril o tom, ako máme otvárať reštaurácie? V čase, keď ja som hovoril, že máme sprísňovať opatrenia, a, áno, ľuďom brať viacej slobody? Nehanbíte sa? Naozaj sa spoliehate, že vaši voliči seno žerú? Že si nepamätajú, že všetko iba to je pravda, čo im vy poviete, a to, čo vlastným rozumom a, a, a zmyslami niekde prijmú, že na to zabudnú? Tvrdíte, že som ľuďom sľúbil, že ak sa dvakrát, že ak dvakrát obetujú pol hodinu testovaniu, vyhneme sa lockdownu a budeme mať pokojné Vianoce. Nikdy som to netvrdil ako, ako fakt. Áno, na tej tlačovej konferencii, bohužiaľ, napriek mojej žiadosti, aby to nehovoril kolega Sulík v tomto duchu, komunikoval, že potom budeme môcť otvoriť reštaurácie a podobne. Ja som iba hovoril o tom, že toto je cieľ, aby sme chceli, aby ľudia jednoducho takto získali slobodu a aby sme sa vyhli lockdownu, ale viete, čo potom nasledovalo. A viete, ako vy ste k tomu prospievali práve tým, že ste ľudí vyzývali na prechádzky 17. novembra, inak povedané, aby išli na demonštrácie proti vláde a proti opatreniam. A že bojovali ste proti opatreniam, huckali ste ľudí proti tomu, aby ich dodržiavali, a dnes hovoríte, že vláda zlyhala, lebo my sme mali tie opatrenia spraviť ešte prísnejšie a rovno lockdowny. Zároveň tvrdíte, že výsledky jasne ukázali, že plošné testovanie nebolo žiadnou zázračnou zbraňou. Áno, v centrále vašej strany SMEROHLAS, či ako sa to nazývate, možno ste to takto nespočítali, ale skúste si potom prečítať najlepší vedecký časopis na svete s menom Science. Máte tam rozobraté presne naše celoplošné novembrové testovanie, jeho výsledky a prínosy. Pokles pozitívnych prípadov, tie čísla už dnes nemám v hlave, ale o 60 % približne z kola na kolo. Takže skúste sa trošku viac riadiť odborníkmi, názorom vedcov, a nie tým, čo sa babe chcelo. Ďalej tvrdíte, že vláda nezvládala a naďalej nezvláda ani ekonomickú a fiškálnu oblasť boja s koronakrízou. Pán bývalý premiér, prezradím vám tajomstvo. Za chvíľku budeme mať tlačovú konferenciu, asi za hodinku, a oznámime, že v tomto roku vláda vyberie o viac jako jednu miliardu eur daní do štátneho rozpočtu, jako plánovala v marci tohto roku. A viete prečo? Teda keď už trošku siahnem tým smerom. Lebo firmám sa minulý rok výrazne lepšie darilo, ako boli akékoľvek predpoklady. Prepad ziskov firiem za minulý rok bol len o 10 %, hoci predpoklady boli výrazne, výrazne viac katastrofické. Avšak najväčší prínos dodatočných príjmov je z dane z pridanej hodnoty. A keď ste na ministerstve financií boli, tak aspoň trošku, myslím si, že by ste mali rozumeť a viete, že čo tá daň z pridanej hodnoty je. To je daň tá, ktorá sa dostáva do štátneho rozpočtu jedine vtedy, keď ľudia dôverujú štátu, v ktorom žijú, a míňajú na svoje, svoje statky, či už služby, alebo tovary, a z tohoto koncového nákupu, čo už ľudia domov si zoberú so sebou, tá daň sa zoberie a odvedie sa štátu a to je DPH, čiže daň z pridanej hodnoty. A my v porovnaní s marcovou prognózou máme predpoklad o 375 mil. eur, že za tento rok vyberieme viac na DPH-čke, to znamená tak, ako sme minulý rok boli druhí najlepší v rámci celej Európy pri spotrebe domácností, druhí najlepší, podotýkam. To je v príkrom rozpore s tým, čo tvrdíte vy opäť v tom zdôvodnení. Tak takisto aj teraz ľudia na Slovensku dôverujú tomu, že sa budú mať lepšie, dôverujú tomu, že majú istotu. Minimum ľudí v porovnaní s tým, keď vy ste vládli, počas finančnej krízy 2009 a ´10 stratilo prácu v porovnaní s tým, keď vy ste vládli, a tým pádom môžu míňať prostriedky, ktoré si už či už ušetrili, lebo najzásadnejšie narástli úspory počas minulého roku ľuďom na Slovensku za 20-ročnú históriu, poslednú. A tieto prostriedky môžu míňať a takisto zarábajú peniaze v svojej práci, ktorú majú, o ktorú neprišli, a tým pádom budeme mať výrazne lepšie výbery do štátneho rozpočtu. (Potlesk.) Čiže dalo by sa to možno povedať tak, že vaša mafia je v base a dane sú v štátnej kase, ak by som teda chcel byť trošku básnikom, ale je to doslova tak. Áno, ľudia, ktorých vy ste si pricucli do daňových úradov, na Finančnú správu, na ministerstvo financií a kdekoľvek, kde ste si ich nasadili. Ale áno, aj do tých orgánov spravodlivosti, na prokuratúru, súdy a podobne, tak zrazu vedia, že ideme všetkým rad radom bez ohľadu na to, aké majú politické krytie alebo aké by chceli mať politické krytie, ideme všetkým po krku. A tým pádom, keď mafiánov sme zavreli, dane môžu pokojným spôsobom prúdiť tam, kam prúdiť by mali, a to je do štátneho rozpočtu. Takže nemajte vy len žiadny strach o štátny rozpočet, o rozpočtovú zodpovednosť, o to, ako budeme hospodáriť s našimi spoločnými peniazmi. Rovnako tvrdiť, že Matovičove úvahy o 25-percentom zvýšení DPH, skúste nájsť niekde, kde som to povedal. Áno, zlomyseľne a zákerne, bohužiaľ, to povedal môj koaličný partner o mne, ja som to nikdy netvrdil a nikdy som to nechcel urobiť. Nebolo to fér, bolo zrejme snahou vyburcovať ešte väčšiu nenávisť voči Matovičovi, nenalepiť mi nálepku len toho, čo prikázal alebo ľuďom bral slobodu a špáral sa im v nose, ale teda ešte aj ten, ktorý im tam chce zvýšiť DPH-čku na 25 %. Holt, taká je politika, je krutá, zákerná a podlá. Mrzí ma to, ale nie je to pravda. Zároveň hovoríte, že sú ohrozené sociálne istoty tých najslabších a najrizikovejších, a to hovoríte v súvislosti s tým, že som avizoval daňovo-odvodovú reformu a vy, Peter Pellegrini, veľmi dobre viete a bude to pre vás mimoriadne nepríjemné, keď my tým deťom tých 200 eur dáme. Áno, nebude to rodinnými prídavkami, ale bude to kombinácia zvýšených rodinných prídavkov a výrazne, výrazne zvýšeného daňového bonusu, ale dokopy my práve tým rodinám s deťmi, ktoré sú najviac na Slovensku ohrozené chudobou, ktorých vy tu spomínate a za ktorých sa skrývate, dokopy im dáme tak asi iba päťkrát alebo o 400 % viac, ako ste im dávali vy s vaším učiteľom Robertom Ficom. Lebo vy ste okrádali štát, okrádali voličov a potom neboli peniaze na rodinnú politiku a na skutočnú podporu rodín s deťmi a bez hanby ste sa pozerali na to, že sú najviac ohrození chudobou na Slovensku. Ďalej hovoríte o tom, že som príkladom bezbrehého papalášizmu, lebo jednou z prvých škôl, ktoré sa mali na jeseň prednostne otvoriť, bola škola, do ktorej chodia deti Igora Matoviča. Opäť sa nehanbíte napísať klamstvo, hoci viete, aká bola pravda. Nie, ministerstvo školstva vtedy tvrdilo, že školy nie sú ochotné sa otvárať za tých podmienok, že by testovali deti, a ja som chcel dokázať pravý opak a ukázať cestu. Áno, tak som v prvom rade oslovil školu, kam chodia moje deti, lebo bola najbližšie a poznal som tam majiteľa, či by teda do toho neišiel, keď teda mal som informáciu, ako strašne sa tomu školy bránia. Hneď povedal z otočky, že do toho idú, a zohnal ďalšie tri. A postupne, keď sme to zverejnili, ich boli desiatky. Čiže to nebol papalášizmus, ale snaha ukázať, že sa to dá, niečo, čo druhí hovoria, že sa dať nedá. Robíte si srandu z Eduarda Hegera v tom zdôvodnení, že teda je vlastne mojím premiérskym hovorcom. Chcem vás ubezpečiť, že Eduard Heger nie je slečnou Igora Matoviča, ako Peter Pellegrini bol slečnou Roberta Fica. (Potlesk.) Je samostatný, z mojej strany má absolútny priestor na samostatnosť a som rád tomu, že v svojej funkcii rastie. Zároveň hovoríte, že vláda zlyhávala v boji s pandémiou, spomínate aj prvú vlnu. Ja by som vám chcel iba tu tak povedať, že počas prvej vlny až do septembra Slovensko bolo v dvoch kľúčových parametroch najlepšie nie že z krajín Európskej únie, ale zo všetkých krajín Európy. Až do septembra sme boli najlepší zo všetkých krajín Európy. Či to bolo z pohľadu počtu pozitívnych prípadov na 100-tisíc obyvateľov, alebo z pohľadu počtu, už ani neviem, ktorého druhého kritéria, každopádne sme boli najlepší. Lenže potom vy ste videli v tom nebezpečie, videli ste ohrozenie a začali ste sa riadiť politikou, čím horšie, tým lepšie pre vaše percentá a začali ste štvať a najmä vaša materská strana SMER – SD, hlupák Blaha s Ficom a podobní chodili po uliciach bez rúška, burcovali ľudí, aby teda si dali rúška dole a ako tu niekto ich terorizuje, že sa majú chrániť, a spôsobili ste katastrofu vaším spoločným prístupom, ktorej výsledky sme potom videli, či už pred Vianocami, ale najmä na začiatku roka. Áno, samozrejme, že aj vláda má na tom podiel, ale podiel taký, že sme tvrdšie nevystupovali voči vám, že sme tvrdšie nevystupovali voči všetkým spochybňovačom a že sme si viac nebuchli, že sme sa zbytočne možno obávali vašich reakcií, vašich protestov a vašeho huckania ľudí proti vláde. V tomto mám výčitky svedomia. Áno, mrzí ma aj prístup koaličného partnera a nebudem to opakovať a myslím si, že sám si uvedomuje, čo spôsobil, a možno si to na starobu uvedomí, keď si to neuvedomuje dnes. Ale verte, že všetci v tej koalícii, nech sme akíkoľvek amatéri a s tou politikou sme mali minimálne skúsenosti, a teraz naozaj hovorím za všetky koaličné strany, hoci by som asi mal hovoriť iba za seba, tak som presvedčený o tom, že od prvého po posledného koaličného poslanca sme sa snažili každý v súlade so svojím svedomím robiť všetko tak, aby sme chránili čo najviac životy a zdravie ľudí. Vy by ste počas tej pandémie pozerali len na tie svoje trezory a zlaté tehličky, aby ste nákupy všetkých testov a všetkých súvisiacich vecí s tým súvisiacimi, aby ste z toho na tom čo najviac zarobili a aby ste tie Kičurove a vlastné trezory čo najviac naplnili. To bolo vidieť aj pri tom, jako ste sa so Sakovou, už síce to bolo, myslím, že už bola zmena vlády, ale ešte ste chceli byť za pekných, ukazovali v lietadle plnom testov, ktoré dnes, dodnes nie sú použité, lebo vy ste išli oznamovať Slovensku, ako zachraňujete Slovensko tým, že ste doviezli plné lietadlo testov, len ste zabudli ľuďom povedať, že to sú testy na protilátky. Čiže vy ste v čase, keď sme mali desať chorých denne, doviezli na Slovensko milióny testov na protilátky, ktorými ste chceli zisťovať, že koľko teda ľudí už prekonalo ten COVID. Ako absolútna obludnosť a myslím si, že keď ste tu hovorili niečo o hmotnej zodpovednosti, bol by som veľmi rád, aby ste sa prihlásili teraz tu, možno môžte asi vystúpiť aj potom v písomnej rozprave, aby ste povedali, že všetky tie testy, ktoré ste úplne zbytočne nakúpili, extrémne predražené, za milióny eur, že vy Peter Pellegrini s Robertom Ficom krásne ich ľuďom zaplatíte. (Potlesk.) Ale keď to nedokážete, ja by som bol veľmi rád, aby ste zaplatili aspoň jednu, jednu škodu, ktorú ste Slovensku spôsobili, na čo ste podľa mojich informácií dodnes chochmes nemali, a to je ten váš známy silvestrovský let do Drážďan. Zobrať si vládny špeciál, nafutrovať tam štyroch kamarátov, vybrať sa na súkromný koncert, súkromný koncert, ešte si nechať preplatiť aj limuzínu na náklady štátu, ešte si nechať preplatiť aj limuzínu z lietadla, z letiska na náklady štátu do hotela. Vieme presne, v ktorom hoteli ste boli, ako sa platila limuzína, nebojte sa, tie informácie máme. Toto urobiť bez hanby (zaznenie gongu), zobrať na Silvestra večer takto vládny špeciál a hneď potom ráno a ísť vlastne na súkromnú žúrku s chlapcami do Drážďan a ráno sa potom vrátiť a tváriť sa, že vy ste tam boli hájiť nejaké štátne záujmy, je naozaj podlé. 9 900 eur, to máte akoby nič pre vás. To máte drobné na kávu. Skúste byť aspoň trošku chlap, aspoň trošku, 9 900 eur, účet ministerstva vnútra čaká na vaše peniaze. Na toto všimné maličké, zaplatiť škodu, ktorú ste spôsobili vedome, na súkromné účely, drzo, podlo a bezcharakterne. (Potlesk.) Ďalej tvrdíte, že skutočnosť však ukazuje, že nešlo o žiadne rozviazanie rúk orgánom činným v trestnom konaní, ale o ich zneužívanie na osobné a politické ciele. Viete, ono niekedy sa hovorí, že podľa seba súdim teba. Áno, vy ste zneužívali orgány činné v trestnom konaní na osobné a politické ciele. Viem o tom osobne sám veľmi veľa a dnes svedčia o tom ľudia, ktorí sa popriznávali, vaši ľudia, ktorí sa priznali k tomu, že ste im kázali, aby mňa nezákonne sledovali. A dnes oni svedčia a hovoria, že na vaše príkazy sledovali opozičných politikov, či mňa, Jara Naďa a ďalších ľudí, Gábora Grendela. Účelové obvinenia a účelové obžaloby, účelové sledovačky, nezákonné sledovačky bez rozhodnutia a súhlasov sudcov. Toto bolo osobné a politické zneužívanie orgánov činných v trestnom konaní. A verte alebo neverte, ja viem, že keď to teraz poviem, si budete myslieť, že som hlupák, ale, holt, vo vačich, vo vačich, vo vašich očiach, keď hlupákom zostanem, tak, viete, bude to v duchu, že pre hlupáka každý hlúpy. Ja som za rok aj niečo ani jeden jedinýkrát sa nestaral do jednej jedinej kauzy alebo jedného jediného stíhania, obžaloby, vyšetrovania jedného, jediného človeka na Slovensku. Viem, že teraz si ťukáte na čelo, že to je asi blbec, keď to nerobil, lebo nechápe, o čom je moc, ale toto je ten rozdiel medzi našimi dvomi svetmi, Peter Pellegrini. (Reakcie z pléna. Zaznenie gongu.) Toto je rozdiel medzi našimi svetmi. Vy ste to robili a ste si účelovo objednávali, aby kriminalizovali vašu opozíciu. Ja som to neurobil jeden jedinýkrát. A neviem, v akom rozsahu ste to robili vy osobne, ale viete o tom, že Fico nemal môj daňový spis len tak, že prišiel k nemu deduško na futbale v Hrnčiarovciach nad Parnou a povedal mu, tuto, pán dobrý predseda vlády, ja mám pre vás informácie na toho kriminálnika Matoviča. Viete o tom, že si ho zobral rovno z daňového úradu, ale vy ste boli tichučko ako voš pod chrastou. Boli ste tichučko, keď sa prevalila kauza Bašternáka, biznisov vášho kolegu, priateľa osobného Roberta Kaliňáka. Boli ste tichučko, šúchali ste s nožičkami, lebo biznis ide, lebo toto bol systém vo vašej mafii, že na vlastných ľudí sa nežalujú, nežaluje, vlastní ľudia sa navzájom kryjú a takto ste si mysleli, že budete mať perpetuum mobile až dovtedy, dokedy nepomriete. A naším cieľom, holt, stalo sa, chyba v systéme, bolo vám tento systém narušiť, nahádzať vám trošku piesku do toho, do tých ozubených kolies, nech sa vám to zadrhne a ten domček z karát nech sa vám rozsype. Áno, to vaše vystúpenie bol prejav len jedného veľkého, by som povedal, takého pochopiteľného ľudského strachu. Či vy, alebo Robert Fico a ostatní ľudia, ktorí v tejto miestnosti sedia a ktorým ste slúžili, vedia, že tá doba sa naozaj kráti a svedkovia svedčia vyššie a vyššie a že je len otázkou zrejme času, že si postupne trúfnu vypovedať aj voči tým, ktorí si mysleli, že naveky zostanú nedotknuteľní, voči Petrovi Pellegrinimu, Robertovi Ficovi, Robertovi Kaliňákovi a ďalším vagabundom, ktorí nám tu dlhé roky vládli. (Potlesk.) Čiže strach je slovo, ktoré by som charakterizoval, ktorým by som charakterizoval vaše vystúpenie, faloš by som charakterizoval vaše pôsobenie v politike a podlosť by som charakterizoval váš prístup k vašim voličom dlhoročný a zrejme aj do budúcna taký istý, že sa budete tváriť ako ich najväčší priateľ a ochranca, ale v skutočnosti len slúžite oligarchom a vagabundom, ktorí si povedali, že z cudzieho krv netečie a kto nekradne, vlastne okráda svoju vlastnú rodinu. Ak to mám povedať tak, tak dobre, skúste nám, ktorí dnes sme súčasťou vládnej moci, odpustiť, že to s týmto štátom a s ľuďmi myslíme úprimne, že ich nechceme okrádať, že myslíme si, že ľudia vo verejnej službe by mali ľuďom slúžiť a nie byť ich pijavicami, ako ste to predvádzali vy, a touto cestou pôjdeme, či sa vám to páčiť bude, alebo nie. Uvedomujem si, že keďže mnohým ide tentokrát už nielen o majetky, ale aj o pobyt na slobode, tak snahy zahatať cestu spravodlivosti budú obrovské. Motivácia oligarchov, vagabundov, ktorí si zvykli kradnúť milióny pri každej jednej zákazke, je obrovská, čiže peňazí máte nafutrovaných na svojich účtoch dosť. Aj na tých účtoch ľudí, ktorým ste sľúbili. Áno, toto obludné zlo stojí proti nami (nám, pozn. red.). Vy ste absolútne zlo, pán Peter Pellegrini, lebo ak by ste sa správali k ľuďom fér, ak by tí ľudia to na vás videli, že tým zlom ste a nehrali by ste toho herca, ktorého hráte, a v skutočnosti by ste neokrádali tých vlastných ľudí, tak si ľudia povedia, dobre, však teda vyzerá na zlodeja, aj zlodejom je. Ale veľmi dobre o sebe viete, že ste skorumpovaný zlodej, ktorý dvadsať rokov slúžil tej najhoršej mafii, ktorá dovolila ovládnuť kľúčové orgány spravodlivosti mafii, že ste s nimi robili biznis, že vy osobne ste pre nich robili biznis, ale hráte vašu pózu herca, oblbovača dám vo vyššom veku, ktoré zbožňujú práve takýchto hercov, lebo kvôli tomu pozerajú turecké telenovely. (Potlesk.) A myslíte si, že, a myslíte si, že toto vám bude fungovať a ľudia vám to, že dokážete oblbnúť kritickú masu a dokážete sa znova vrátiť k moci. Mojou úlohou a úlohou všetkých ľudí v tejto koalícii je, aby sme vám v tom zabránili. (Potlesk.) Na záver mi dovoľte spomenúť možno veci, ktoré ma mrzia, z posledných dní. Mrzí ma to, že jeden náš koaličný kolega, dobre známy, za posledné dni robí všetko pre to, aby zohnal hlasy v tejto sále, dostatok hlasov na to, aby hlasovali za vyslovenie nedôvery. Ja mám rád vždy v živote boje, ktoré sú fér, kedy sa postavím do ringu, vidím nepriateľa a pozerá mi 
zoči-voči a potom sa nebojím akéhokoľvek zla, sa voči nemu postaviť, tak ako som tu stál svojho času voči Robertovi Ficovi, a vtedy som odhodlaný hrať ten zápas bez ohľadu na to, aký bude výsledok, samozrejme, s úmyslom, aby, aby som vyhral. Ale veľmi rád nemám podlosť a zákernosť. Ísť za opozičnými poslancami a sľubovať im, že keď teda tu budú do nohy, tak zabezpečím dostatok hlasov z koalície, aby sme sa Matoviča zbavili, je, si myslím, že už za čiarou akože dobrého koaličného spávania. Hanbím sa za také správanie. Na druhej strane sme slobodní. Každý z nás pri vstupe do tohto parlamentu sme sľubovali svojím prstom alebo rukou na ústavu, že budeme hlasovať v súlade so svojím svedomím a presvedčením a budeme tak konať. A ja budem veľmi rád, ak pri hlasovaní, neviem, či sa to dá, či to môže byť aj tajné, ja som úplne v pohode za to, nech to je aj tajné, aby ste si uľavili svedomiu a mohli naozaj slobodne hlasovať, aby ste hlasovali v súlade so svojím svedomím a presvedčením. Môj úmysel je čistý, taký istý, ako bol pred, ja neviem ani už koľkými rokmi, vlastne viem, 21. augusta 2008, kedy bolo 40. výročie vstupu tých okupantov, ktorí tvrdili, že len na chvíľku prišli, kedy som sa rozhodol, že sa postavím zoči-voči obludám stelesneným v troch ľuďoch: Robert Fico, Ján Slota a Vladimír Mečiar. Išiel som do zdanlivo nevyrovnaného boja a pripadal som si ako Dávid s Goliášom a len som dúfal, že nájdem ten správny kameň. Ten správny kameň som minulý rok spolu s vami, koaličnými poslancami, vo voľbách našiel a ľudia nám tú dôveru dali. Vyhrali sme boj, v ktorý málokto veril, že sa nám spoločnými silami podarí vyhrať, a ja som na náš spoločný výkon dodnes hrdý. Nezabudnime, prosím vás, na to, za čo sme bojovali, kto je Goliáš a čo so Slovenskom za dvanásť rokov, keď vládli, spravili. Ďakujem veľmi pekne. (Potlesk.)